昨日於竹堂後開一逕通南坡甚近從此便於往還遂成日涉之趣矣
作者：虞儔
朝代：宋

paragraphs: 先生一室如懸罄，彈鋏浩歌誰復聽。
籃輿每出欠僕夫，蹇馿試跨愁泥濘。
南坡日涉恐負渠，寸步躋攀如折脛。
偶向田頭問小溪，何妨竹裏通幽徑。
杖藜從此便還往，出趁晨光歸及暝。
更遣蒼頭佩一壺，醉中却愛風吹醒。